CELEX: 32022D0010
Language: bg
Date: 2021-12-02 00:00:00
Title: Решение (ЕС) 2022/10 на Съвета от 2 декември 2021 година относно позицията, която трябва да се заеме от името на Европейския съюз на 22-рата среща на договарящите се страни по Конвенцията за защита на морската среда и на крайбрежните райони в Средиземноморието (Конвенцията от Барселона) и протоколите към нея по отношение на приемането на решение за изменение на приложения I, II и IV към Протокола за опазване на Средиземно море от замърсяване, причинено от наземни източници и дейности („Протокол относно наземните източници“)

7.1.2022   
               
               
                  BG
               
               
                  Официален вестник на Европейския съюз
               
               
                  L 4/6
               
            
         РЕШЕНИЕ (ЕС) 2022/10 НА СЪВЕТА
         от 2 декември 2021 година
         относно позицията, която трябва да се заеме от името на Европейския съюз на 22-рата среща на договарящите се страни по Конвенцията за защита на морската среда и на крайбрежните райони в Средиземноморието (Конвенцията от Барселона) и протоколите към нея по отношение на приемането на решение за изменение на приложения I, II и IV към Протокола за опазване на Средиземно море от замърсяване, причинено от наземни източници и дейности („Протокол относно наземните източници“)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Измененият протокол за опазване на Средиземно море от замърсяване, причинено от наземни източници и дейности („Протокол относно наземните източници“) към Конвенцията за защита на морската среда и на крайбрежните райони в Средиземноморието (Конвенцията от Барселона) беше сключен от Съюза с Решение 1999/801/ЕО на Съвета (1) и влезе в сила на 11 май 2008 г.
                  
               
                     (2)
                  
                  
                     Съгласно член 18, параграф 2, точка iii) от Конвенцията от Барселона на срещата на договарящите се страни по Конвенцията от Барселона и протоколите към нея се приемат изменения на приложенията към протоколите към Конвенцията.
                  
               
                     (3)
                  
                  
                     Очаква се по време на 22-рата си среща от 7 до 10 декември 2021 г. договарящите се страни по Конвенцията от Барселона и протоколите към нея да приемат решение („решение на договарящите се страни“) за изменение на приложения I, II и IV към Протокола относно наземните източници, за да се вземе предвид регулаторното, научното и техническото развитие по отношение на наземните източници и дейности, постигнато както на регионално, така и на световно равнище.
                  
               
                     (4)
                  
                  
                     Решението на договарящите се страни се отнася до опазването на околната среда, което е споделена компетентност между Съюза и неговите държави членки в съответствие с член 4, параграф 2, буква д) от Договора. Решението на договарящите се страни не попада в област, която до голяма степен е обхваната от правилата на Съюза относно това опазване. Съюзът не възнамерява да се възползва от възможността да упражнява външната си компетентност по отношение на областите, обхванати от решението на договарящите се страни, спрямо които компетентността му все още не е упражнявана във вътрешен план.
                  
               
                     (5)
                  
                  
                     Целесъобразно е да се установи позицията, която трябва да се заеме от името на Съюза на срещата на договарящите се страни по Конвенцията от Барселона и протоколите към нея, тъй като решението на договарящите се страни се отнася до приемането на изменения на приложения I, II и IV към Протокола относно наземните източници, които ще бъдат обвързващи за Съюза.
                  
               
                     (6)
                  
                  
                     Тъй като с предвидените изменения на приложения I, II и IV към Протокола относно наземните източници ще се актуализират изискванията по отношение на защитата на Средиземно море, ще се окаже въздействие върху международните задължения и амбиции на Съюза и ще се подобри опазването на околната среда, Съюзът следва да подкрепи приемането на решението на договарящите се страни,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза на 22-рата среща на договарящите се страни по Конвенцията от Барселона и протоколите към нея, е да се подкрепи приемането на решение за изменение на приложения I, II и IV към Протокола за опазване на Средиземно море от замърсяване, причинено от наземни източници и дейности.
         
         
            Член 2
            С оглед на развитията на 22-рата среща на договарящите се страни по Конвенцията от Барселона и протоколите към нея, уточняване на позицията, посочена в член 1, може да бъде договорено от представителите на Съюза след консултации с държавите членки по време на координационните заседания на място, без допълнително решение на Съвета.
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 2 декември 2021 година.
            
               
                  За Съвета
               
               
                  Председател
               
               J. VRTOVEC
            
         
         
            (1)  Решение 1999/801/ЕО на Съвета от 22 октомври 1999 г. за приемане на измененията към Протокола за опазване на Средиземно море от замърсяване, причинено от наземни източници (Конвенцията от Барселона) (ОВ L 322, 14.12.1999 г., стр. 18).